Document ID: 32012R0109

A BIZOTTSÁG 109/2012/EU RENDELETE
(2012. február 9.)
a vegyi anyagok regisztrálásáról, értékeléséről, engedélyezéséről és korlátozásáról (REACH) szóló 1907/2006/EK európai parlamenti és tanácsi rendelet XVII. mellékletének (CMR anyagok) módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a vegyi anyagok regisztrálásáról, értékeléséről, engedélyezéséről és korlátozásáról (REACH), az Európai Vegyianyag-ügynökség létrehozásáról, az 1999/45/EK irányelv módosításáról, valamint a 793/93/EGK tanácsi rendelet, az 1488/94/EK bizottsági rendelet, a 76/769/EGK tanácsi irányelv, a 91/155/EGK, a 93/67/EGK, a 93/105/EK és a 2000/21/EK bizottsági irányelv hatályon kívül helyezéséről szóló, 2006. december 18-i 1907/2006/EK európai parlamenti és tanácsi rendeletre (1) és különösen annak 68. cikke (2) bekezdésére,
mivel:
(1)
Az 1907/2006/EK rendelet XVII. melléklete - a 28-30. tételében - megtiltja az 1A. vagy 1B. kategóriába tartozó, rákkeltő, mutagén vagy a reprodukciót károsító anyagként besorolt (CMR) anyagok, vagy az ezeket a meghatározott koncentrációs határérték feletti koncentrációban tartalmazó keverékek lakosság részére történő értékesítését. Az érintett anyagokat a XVII. melléklet 1-6. függeléke sorolja fel.
(2)
Az anyagok és keverékek osztályozásáról, címkézéséről és csomagolásáról, a 67/548/EGK és az 1999/45/EK irányelv módosításáról és hatályon kívül helyezéséről, valamint az 1907/2006/EK rendelet módosításáról szóló, 2008. december 16-i 1272/2008/EK európai parlamenti és tanácsi rendeletet (2)2009. szeptember 5-én módosította a 790/2009/EK bizottsági rendelet (3) több újonnan besorolt CMR anyag felvétele céljából. Az 1907/2006/EK rendelet XVII. mellékletének 1-6. függelékét módosítani kell annak érdekében, hogy hozzáigazítsák őket a 790/2009/EK rendeletben szereplő CMR anyagokra vonatkozó bejegyzésekhez.
(3)
Az 1907/2006/EK rendelet 68. cikke (2) bekezdésének alapján korlátozások javasolhatók az 1A. és 1B. kategóriájú CMR anyagok önmagukban, keverékben vagy árucikkben történő fogyasztói felhasználására vonatkozóan.
(4)
Számos bórvegyülettel kapcsolatban megállapították, hogy károsítják a reprodukciót, így a 790/2009/EK rendelet alapján reprodukciót károsítóként az 1B. veszélyességi osztályba és kategóriába sorolták be őket, a H360FD figyelmeztető mondat feltüntetésével. A Bizottság számára készített, a borátoknak a lakosság számára értékesített keverékekben való felhasználásáról szóló piackutatás (4) arról számolt be, hogy a nátrium-perborátot, -tetrahidrátot és -monohidrátot a 790/2009/EK rendeletben meghatározott egyedi koncentrációs határértéküket meghaladó koncentrációban alkalmazzák háztartási mosószerekben és tisztítószerekben.
(5)
2010. április 29-én az Európai Vegyianyag-ügynökség (ECHA) kockázatértékelési bizottsága (RAC) véleményt adott ki a bórvegyületek fényképészeti alkalmazásokban való használatáról (5). Véleményében a RAC megjegyezte, hogy „több olyan lehetséges forrás van, amely hozzájárul a felhasználók bórral történő teljes expozíciójához”, és ezeket „a további forrásokat figyelembe kell venni a bórvegyületek kockázatértékelésekor”. Az expozíció többszörös forrásai miatti jelenlegi általános aggályokkal ellentétben a felhasználók bórral történő expozíciójának többszörös forrásait nem vették figyelembe a korábbi kockázatértékelések során.
(6)
A nátrium-perborátot, -tetra- és -monohidrátot jellemzően fehérítőszerként használják mosószerekben, valamint mosogatógépekbe szánt termékekben. A létező anyagok kockázatainak értékeléséről és ellenőrzéséről szóló, 1993. március 23-i 793/93/EGK tanácsi rendelet (6) alapján a nátrium-perborátra vonatkozó kockázatértékelés elvégzéséért felelős referens tagállam az 1907/2006/EK rendelet XV. mellékletének megfelelően az említett rendelet 136. cikke szerinti dokumentációt nyújtott be az Európai Vegyianyag-ügynökséghez. Ez a 2007-ben nyilvánosságra hozott kockázatértékelés megállapította, hogy a nátrium-perborát mosószerekben és háztartási tisztítószerekben való használata - ha azokat a bórral történő expozíció egyetlen forrásaként külön vizsgálják - nem jelent elfogadhatatlan kockázatot a lakosság számára. Mivel azonban a lakosság bórral történő expozíciójának többszörös forrásai vannak, mint azt a RAC 2010-es véleménye is kiemeli, és mivel a bór reproduktív toxicitású, ajánlatos csökkenteni a lakosság bórral történő expozícióját. Ezenkívül, mivel a lakosság nagy számát érinti a háztartási mosószerekben és tisztítószerekben előforduló bórral történő expozíció, és tekintve, hogy ezen alkalmazások esetében a perborátok kiválthatók alternatív anyagokkal, helyénvaló korlátozni a perborátok háztartási mosószerekben és tisztítószerekben való felhasználását. Mindazonáltal annak érdekében, hogy egyes gyártók átállhassanak és szükség szerint alternatív anyagokkal válthassák fel a bórvegyületeket ezen alkalmazások esetében, meghatározott ideig eltérést kell biztosítani számukra.
(7)
Az e rendeletben előírt intézkedések összhangban vannak az 1907/2006/EK rendelet 133. cikke alapján létrehozott bizottság véleményével,
ELFOGADTA EZT A RENDELETET:
1. cikk
Az 1907/2006/EK rendelet XVII. melléklete e rendelet mellékletével összhangban módosul.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
E rendeletet 2012. június 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2012. február 9-én.

Labels: 0
3
1
20